**ПРОТОКОЛ**

**от обществено обсъждане на предложения за промяна в границата и площта на Природен парк (ПП) „Персина“, организирано по реда на глава трета на Закона за защитените територии (ЗЗТ)**

**(12.09.2019г.)**

**Общинска администрация Белене**

**Г-н Милен Дулев, Кмет на Община Белене** откри общественото обсъждане и представи г-н Мирослав Калугеров – Директор на Дирекция „Национална служба за защита на природата“ (НСЗП) към Министерство на околната среда и водите (МОСВ).

**Г-н Мирослав Калугеров, МОСВ**:

Благодари на всички присъстващи в настоящото обществено обсъждане за проявения интерес и за това, че са се отзовали на поканата на МОСВ за участие.

Помоли всеки от присъстващите да се запише в присъствения списък, като посочи институцията, която представлява и в какво качество участва в общественото обсъждане, вкл. и като физическо лице, както и да посочи телефон и имейл за контакт.

Г-н Калугеров уведоми присъстващите, че с цел изготвяне на протокол за общественото обсъждане ще се направи запис на срещата. В тази връзка, попита дали някой има възражения. Тъй като нямаше възражения г-н Калугеров продължи с общественото обсъждане.

Общественото обсъждане е организирано от МОСВ и със съдействието на РИОСВ – Плевен, на основание на чл. 37 от Закона за защитените територии (ЗЗТ) и е с цел последващо процедиране на предложения за промяна в границата и площта на Природен парк „Персина“, внесени в МОСВ от името на различни институции по реда на глава трета от ЗЗТ.

Съгласно чл. 37 от ЗЗТ при наличие на предложения за промяна в границите на природни и национални паркове, внесени и процедирани по реда на ЗЗТ, МОСВ задължително организира обществено обсъждане, на което се канят съответно представители на общините, областните управители, заинтересовани представители на министерства, ведомства, научни и академични институции, местни заинтересовани екологични и обществени организации.

Г-н Калугеров подчерта, че настоящото обществено обсъждане цели да представи на най-ранен етап предложенията за промяна в площта на парка, като даде възможност да се обсъдят всички аспекти на тези предложения. По принцип обществените обсъждания предоставят възможност на всички заинтересовани да изложат своите мотиви и съображения. Националните и природни паркове са територии от изключително значение, както на национално, така и на регионално и местно ниво. В тази връзка, вижданията относно развитието на тези територии са разнопосочни, като често пъти са и в конфликт едни с други. В тази връзка, Законът за защитените територии не случайно предвижда подобен етап - обществено обсъждане в процедурата за обявяване и промени на тези категории защитени територии, като възможност за споделяне на мнения, визии и в крайна сметка намиране на общи решения.

Г-н Калугеров уточни, че процедурата, регламентирана в ЗЗТ предвижда тепърва да бъде насрочена комисия по чл. 38, ал. 1 от ЗЗТ с участие на заинтересованите институции и собственици, чиято задача ще бъде да вземе решения по предложенията и да предложи на министъра на околната среда да издаде окончателна заповед за промяна.

На този етап от процедурата МОСВ иска да запознае заинтересованите страни с различните гледни точки и да обсъди възможните варианти за действие, отчитайки позитивите и негативите на всяко потенциално решение. Г-н Калугеров подчерта, че за МОСВ общественото обсъждане е механизъм за взимане на споделени решения, които са от полза за цялостното развитие на дадена територия и съответните общности.

**Г-жа Цветелина Иванова, държавен експерт в Дирекция НСЗП на МОСВ**: Представи в хронологичен план постъпилите предложения по реда на глава трета от ЗЗТ, предприетите действия за процедирането им и за организация на общественото обсъждане и внесените в МОСВ и РИОСВ - Плевен становища и възражения по предложените промени.

1. С писмо, с Изх. № 04-00/31/02.10.2012г. на община Белене МОСВ е било уведомено за новия Общ устройствен план (ОУП) на гр. Белене, одобрен с Решение №77 от 25 юли 2012г. на Общинския съвет на град Белене, обн. в ДВ, бр.65/24.08.2012г.

Със същото писмо е предложено и намаляване площта на Природен парк „Персина“, посредством изключването на имоти, с обща площ 4669.553 дка, предложени за включване с ОУП в регулацията на град Белене.

2. На основание на чл. 36, ал. 2 от ЗЗТ с писмо 08-00-3669 от 09.11.2012г. МОСВ е изпратило предложението за съгласуване от Министерство на земеделието и храните (МЗХ) и Изпълнителна агенция по горите (ИАГ) предвид обстоятелството, че предлаганото намаление на площта на природен парк „Персина” засяга горски територии.

3. С писмо с Изх. № 0403 – 335 от 04.12.2012г. МЗХ е съгласувало предложението на община Белене за намаляване на площта.

4. С писмо с изх. № ИАГ – 44842 от 30.11.2012г. ИАГ е съгласувала предложението на община Белене, като с цел запазване на площта на природния парк е предложила в границите му да бъдат включени допълнителни територии, с обща площ от 191.6 ха, разположени в близост до границата на парка ипредставляващи влажни зони, описани, по-долу:

- остров Предела – землище на гр. Свищов, с площ 64.4 ха;

- имоти в землището на село Лозница – масиви 115, 1881 192, 160 и 189, с площ 56.17 ха;

- микроязовир при село Кулина вода, с площ от 25.42 ха;

- микроязовир при село Бужурлука, с площ от 29.87 ха;

- микроязовир при село Татари, с площ от 18.74 ха;

Основен аргумент за направеното от ИАГ предложение е и обстоятелството, че основна цел на обявяване на ПП „Персина” е опазване и възстановяване на влажни зони. В тази връзка от ИАГ са счели, че включването на предложените влажни зони ще допринесе за постигането на тази цел, както и до подобряване на опазването и възстановяването на горепосочените влажни зони.

5. Предложението на ИАГ е било съгласувано с компетентните РИОСВ – Плевен и Велико Търново (писма с изх. № 25 от 12.02.2013г. на РИОСВ – Плевен и с Изх. № 317 от 01.02.2013г. на РИОСВ – Велико Търново).

6. С цел последващо процедиране на предложението с писмо с Изх. № 08-00-3668 от 22.10.2012г. МОСВ е поискало от община Белене да представи в МОСВ допълнителна документация, включваща: картен материал, онагледяващ разположението на предложените за изключване имоти, заверен имотен регистър на имотите, предлагани за изключване, цифров модел на територията, предлагана за изключване.

7. С писмо с изх. № 04-00-21 от 26.01.2016г. община Белене е внесла в МОСВ исканата документация и е подновила предложението си за намаляване на площта на ПП Персина.

8. Междувременно, с писмо с Изх. № Е-08-00-310/15.07.2016г. на Министерство на енергетиката (МЕ) в МОСВ е внесено предложение за намаляване на площта на ПП „Персина“ посредством изключване на имоти с номера 03366.604.1 и 065766.419.1, представляващи площадка на АЕЦ „Белене“.

От писмото на МЕ става ясно, че предложението за изключване на АЕЦ е по предложение на кмета на община Белене, който е отправил искане до министъра на енергетиката да инициира подобна процедура пред МОСВ, с цел изключването на имот с номер 03366.604.1 за землището на гр. Белене, представляващ площадка на АЕЦ „Белене“ от природен парк „Персина“.

От МЕ е приложено становище на Националната електрическа компания - НЕК ЕАД (писмо с Изх. № 91-ПО-43/23.06.2016г.), като собственик на площадката на АЕЦ „Белене“, относно намаляването площта на природния парк, посредством изключването на двата поземлени имоти, в които се намира площадката. Към становището бяха приложени скици на поземлените имоти, актове за държавна собственост и решение по ОВОС на МОСВ от 2004г., с което се одобрява осъществяването на инвестиционно предложение за строителство на АЕЦ Белене. Освен, че площадката е била действаща към момента на обявяване на природния парк и съответно не е притежавала консервационна значимост, от НЕК“ ЕАД обосновават предложението си за изключването й от границата на природния парк и с това, че същата представлява урбанизирана територия.

9. С цел последващо процедиране на предложението на МЕ, с писмо с изх. № 04-00-1694 от 29.07.2016г., МОСВ е изпратило същото за съгласуване с ИАГ и МЗХ на основание на чл. 36, ал. 2 от ЗЗТ.

10. Във връзка с гореизложеното, с писмо с Изх. № 0403-188 от 16.08.2016г. МЗХ и ИАГ са съгласували предложението на МЕ.

11. С писмо с Изх. № 04-00-1694 от 01.08.2016 г. на МОСВ предложението на МЕ е изпратено за становище и до компетентните РИОСВ - Плевен и Велико Търново.

12. В отговор, с писма с Изх. 4650 от 08.08.2016г. и Изх. № 2997 от 22.08.2016г. двете РИОСВ са намерили за целесъобразно изключването на двата имота, представляващи площадката на АЕЦ Белене от границата на природния парк.

В крайна сметка, с писмо от септември 2016г. МОСВ е съгласувало стартирането на процедура по реда на ЗЗТ за промяна в границата и площта на Природен парк „Персина“, след съгласуване със съответните ведомства, в това число Министерство на земеделието и храните и Изпълнителна агенция по горите.

**Г-жа Цветелина Иванова, МОСВ** също такапредстави информация относно организирането на общественото обсъждане, както следва:

С глед организацията на общественото обсъждане с писма с Изх. №04-0016-94 от 07.08.2019г. и от 16.08 2019г. на основание чл. 37 от ЗЗТ и с оглед последващо процедиране на предложенията по реда на ЗЗТ, МОСВ е поканило заинтересованите институции, (МЕ, Министерство на Правосъдието, Министерство на културата, Министерство на регионалното развитие и благоустройство, МЗХГ, ИАГ, НЕК ЕАД, областни управители на гр. Плевен и Велико Търново, кметове на общини Белене, Никопол, Свищов, Северозападно и Северноцентрално предприятие по горите, Регионално дирекция по горите – Ловеч и Свищов, ДГС – Никопол, ДГС - Свищов, Институт по биоразнообразие и екосистемни изследвания, СГКК, областни дирекции земеделие – Плевен и Велико Търново, общински служби по земеделие и др. ) да участват в обществени обсъждания с представители на заинтересованите страни.

Предвид големия обхват на предложението за промяна в площта на ПП „Персина“, МОСВ е предвидило организиранeто на две обществени обсъждания поотделно за териториите, засягащи землището на гр. Белене, община Белене и с. Лозица, община Никопол, област Плевен, които са от обхвата на Регионална инспекция по околната среда и водите /РИОСВ/ – Плевен (на 12.09.2019г.) и съответно за териториите от землището на гр. Свищов, община Свищов, област Велико Търново, които са от обхвата на РИОСВ – Велико Търново (на 19.09.2019г.).

Документацията по предложенията, включваща: обосновка, картен материал, проект на заповед за промяна в площта на ПП „Персина“, както и друга придружаваща информация е била поставена на официалната интернет страница на Министерство на околната среда и водите (https:// www.moew.government.bg), раздел „Природа“, категория „Обществени обсъждания“, както и на интернет страницата на РИОСВ – Плевен и РИОСВ – Велико Търново.

Във връзка с организацията на обществените обсъждания МОСВ е разпоредило на РИОСВ – Плевен и на РИОСВ - Велико Търново да:

- публикуват информация за общественото обсъждане (съобщение) и на изготвената документация на интернет страниците и информационните табла на РИОСВ – Плевен и РИОСВ– Велико Търново;

- публикуват обявление в един регионален или местен вестник, в срок от най-малко 30 дни преди датата на провеждане на общественото обсъждане;

- обезпечат поставянето в същия срок на съобщения (относно датата, часа, мястото и предмета на общественото обсъждане, както и мястото, където документацията е на разположение на заинтересованите страни) на интернет страниците и информационните табла в съответните общини (Белене, Никопол и Свищов) и на информационното табло в Кметство с. Лозица;

- осигурят възможност за запознаване с документацията, като същата бъде налична в община Белене, община Никопол и община Свищов и РИОСВ-Плевен и РИОСВ – Велико Търново.

**Г-жа Цветелина Иванова, МОСВ** запозна присъстващите с внесените в МОСВ становища и възражения във връзка с общественото обсъждане, посочени по-долу:

1. Възражение от г-жа Невена Борисова като физическо лице, входирано като имейл в МОСВ;

2. Искане на допълнителна информация по процедурата от г-жа Елица Симеонова в качеството й на журналист в българското бюро на Свободна Европа, входирано в РИОСВ - Плевен;

3. Становище от WWF – България с възражения относно процедурата, входирано в РИОСВ – Велико Търново и в МОСВ;

4. Становище от Дирекция на Природен парк „Персина„ (ДПП „Персина“), входирано в МОСВ.

**Г-жа Христина Иванова,** **Община Белене** представи ОУП на град Белене и в частност намеренията, засягащи имотите, които е предложено да бъдат изключени от природния парк. Стана ясно, че през 2012 г. община Белене е поискала да се изключат от границите на ПП „Персина“ имотите, предложени с ОУП за включване в регулацията на града. Допълнително общината е поискала изключване и на имоти в м. „Лунгата“, както и промишлени имоти (представляващи производствена зона) в южната част на землището. Исканията на общината са онагледени на картата на приетия ОУП на гр. Белене.

**Г-н Даниел Лесишки, РИОСВ – Плевен** представи презентация. В презентацията беше показана съществуващата граница на регулацията на гр. Белене и предложената нова граница. Беше представен картен материал на предвидените за изключване имоти, както и на тези предвидени за включване. Във връзка с изготвяне на проект на заповед са били използвани материали от Службата по геодезия, картография и кадастър (СГКК) – гр. Плевен и КВС. Идентифицирани са били номерата от заповедта за обявяване на ПП „Персина“ на кои номера на имоти по кадастрална карта съответстват. Представена беше и карта на ОУП (Алтернатива) на гр. Белене, на която ясно се вижда кои имоти са изключени от първоначално предложения ПП на ОУП, тъй като са оценени като природни местообитания.

**Г-н Мирослав Калугеров, МОСВ** – Благодари за презентацията. Уточни, че впоследствие са се появили нови данни, предоставени от ДПП „Персина“, според които в предложените за изключване територии са установени приоритетни местообитания от Натура 2000. Става въпрос за данни от изпълнен проект на ДПП „Персина“ за възстановяване на водния режим в резерват Персински блата (о-в Белене) и на ЗМ Кайкуша, както и данни в резултат на нови проучвания за разпространението на местообитанията в парка и зоната през 2017 г. Съгласно горецитирания проект предложените за изключване територии засягат приоритетно природно местообитание 1530\* „Панонски солени степи и солени блата“ на площ от 9.974219 ха.

Г-н Калугеров подчерта, че МОСВ има ангажимент да опазва приоритетните природни местообитания и това налага да се направят съответните корекции в предложените за изключване територии, така че тези имоти да останат в парка.

Също така, при прегледа на документацията беше установено, че в западната част на предложението на община Белене има рибарник и канал, които също са предложени за изключване от ПП. Г-н Калугеров обясни, че изключването на тези територии също би било необосновано предвид обстоятелството, че паркът е обявен с цел опазване на влажни зони и възстановяване на такива, вкл. и на влажни зони създадени от човека. В част от имотите, предложени за изключване, има регистрация на следните видове риби: Распер (Aspius aspius); Виюн (Misgurnus fossilis); Обикновен щипок (Cobitis taenia); Украинска минога (Eudontomyzon mariae); Pelecus cultratus; Gymnocephalus baloni, които са предмет на опазване в зоната. В близост до имотите, предложени за изключване, има регистрация на Видра и Голям подковонос. Г-н Калугеров попита представителите на РИОСВ – Плевен дали са запознати с резултатите от този проект и след негативен отговор от тяхна страна потвърди, че резултатите ще им бъдат представени.

**Г-н Калугеров, МОСВ** даде думата на всички, които искат да се изкажат по предложенията. Изрази изненада, че към датата на провеждане на обсъждането не са били депозирани голям брой становища. Прикани дирекцията на ПП „Персина“ да се изкаже по направените предложения.

**Инж. Стела Божинова, Директор на Дирекцията на ПП „Персина**“ – Уточни с каква цел е създадена Дирекцията на ПП, както и какъв в предмета на опазване в ПП. Природните паркове са създадени от ИАГ. Парковете подпомагат собствениците за устойчиво ползване на земите и опазване на природата. Посочи, че тяхното становище е входирано в МОСВ и даде думата на г-н Весели Коев – гл. експерт в ПП „Персина“.

**Инж. Веселин Коев, ДПП Персина** – Запозна аудиторията със становището, което ИАГ е депозирала през 2012 г. Стана ясно, че през 2012 г. ИАГ е поискала становище от Дирекцията на ПП „Персина“ във връзка с предложението за намаляване площта на природния парк чрез изключване на територии, предложени с ОУП за включване в регулационните граници на град Белене. Дирекцията е дала становище с предложение да се компенсира намаляването на площта на природния парк чрез включване на нови територии. Целта на предложението е да не се намалява площта на ПП. Част от предложенията на ИАГ и респективно на ДПП „Персина“ за включване на нови територии не са били приети.

По отношение на извършеното проучване на ключови видове растения за сухоземните тревни природни местообитания на територията на ПП „Персина“ в рамките на проект DANUBEparksCONNECTED (DTP1-005-2.3) по Програма за териториално сътрудничество „ДУНАВ“ 2014–2020, в резултат на който са били установени около 10 ха приоритетни природни местообитания уточни, че в началото на годината е внесено в Дирекция НСЗП на МОСВ предложение за изменение на стандартния формуляр на ЗЗ BG0000396 в частта му за местообитанията, както и обосновка за поисканата промяна.

**Г-н Мирослав Калугеров, МОСВ** - Направи уточнение, че няма изискване по ЗЗТ площта на ЗТ да не намалява, или всяко намаляване да се компенсира с нови площи. За да се включат площи към определена защитената територия то те трябва да имат предмет на опазване.

**Цветелина Иванова, МОСВ** - Направи пояснение, като посочи, че не всички предложени за включване към ПП имоти са били одобрени и процедирани с цел включване в ПП, тъй като за част от тях е било преценено, че нямат връзка със защитената територия. Три от предложените язовири са отдалечени от парка и нямат физическа връзка с него. Един от тях също така е бил сух по време на проверката на РИОСВ – Плевен, а част от имотите в с. Лозица се обработват.

**Г-н Мирослав Калугеров, МОСВ** – Уточни, че в новото предложение на ДПП „Персина“, внесено непосредствено преди общественото обсъждане, явно е съобразена отдалечеността на въпросните язовири от ПП и затова вече се предлага включване и на прилежащите дерета. Със становището си, внесено в МОСВ по повод на общественото обсъждане, ДПП „Персина“ предлагат и включване на допълнителни територии, в т.ч. Защитена зона „Никополско плато“ и Защитена зона „Остров Вардим“. От дирекцията препотвърждават включването на микроязовирите при село Кулина вода, при село Бужурлука и при село Татари, като предлагат за включване и дерета към тях и прилежащите им заливни тераси.

**Г-н Иван Иванов,** **фермер**, който обработва земи в землището на с. Лозица и в частност в предложените за включване в площта на природния парк имоти в земл. с. Лозица: Обясни, че имотите се водят ниви и че той обработва част от предложените имоти. Г-н Иванов обясни, че има и тополови насаждения в част от имотите, предложени за включване в ПП. Попита какво ще стане, когато имотите му бъдат включени в ПП? Дали това ще доведе до промяна на начина на трайно ползване (НТП)? Съответно кой ще плаща за промяна на НТП? Г-н Иванов изрази опасенията си, относно ползването на имотите като обработваеми земи в случай, че бъдат включени в природния парк, както и за възможността да засажда хибридни тополи в съществуващо тополово месторастене. Конкретно попита дали би могъл да залеси имотите след като отсече тополите или трябва да остави имотите сами да се възстановяват? Запита кой е решил, че точно тези имоти трябва да бъдат включени в ПП? Иван Иванов допълни, че посочените в предложението за присъединяване имоти са в Натура 2000.

**Г-н Мирослав Калугеров, МОСВ** обясни, че предназначението и НТП на имотите не се променя, а се въвежда двойно предназначение („защитена територия“ и „земеделска територия“ или „горска“). Това се прави служебно и ежегодно.

**Инж. Веселин Коев, ДПП Персина** - Уточни, че начина на трайно ползване на имотите, предвидени за включване в ПП няма да се промени. В ПП има над 60-70 % обработваеми земи. След като се усвои дървесината имотът пак може да се залеси.

**Г-н Даниел Лесишки, РИОСВ - Плевен** – Уточни, че имотите, предложени за присъединяване към ПП не са в Натура 2000.

**Г-н Мирослав Калугеров, МОСВ** - Направи уточнение, че имотите може да не са в Натура 2000, но да са част от Защитена територия. Помоли ДПП „Персина“ да отговорят на запитването защо точно тези имоти са избрани за включване в ПП.

**Инж. Веселин Коев, ДПП „Персина“** – Уточни, че имотите, които са подбрани в землището на с. Лозица периодично се овлажняват и на терен изглеждат като влажни зони. Предложението е от 2012 г. Впоследствие са настъпили промени – в резултат на картиране на местообитания и предложения за промяна в стандартния формуляр. Инж. Коев отбеляза, че през 2016 г. Министерски съвет е приел план за управление (ПУ) на ПП. Съгласно ПУ имотите, предложени за изключване попадат в „Зона за Устойчиво биологично разнообразие“ и „Зона за селско стопанство“. В тази връзка, не може да се каже, че всички имоти предложени за изключване са подходящи за това, тъй като част от тях са включени с плана за управление в Зона за опазване на биологичното разнообразие, т.е оценени са като такива, в които има предмет на опазване.

**Г-н Мирослав Калугеров, МОСВ** – Уточни, че трябва да се направи разграничаване между плана за управление и процедурата за изключване и включване на имоти към ПП. В направената Екологична оценка (ЕО) на ОУП на гр. Белене е направена оценка на имотите. Не трябва да се прави аналог между ПУ и процедурата. Г-н Калугеров прикани Община Белене да направи уточнение какви са тези имоти по параграф 4.

**Г-жа Христина Кънева,** **общ. Белене** – отбеляза, че това не са земи по параграф 4, а са общински земи, раздавани на населението за ползване.

**Г-н Стоян Михов, WWF** – Благодари за добре проведеното обществено обсъждане и изказа удовлетворение от големия брой представители на институциите. Направи следните забележки по процедурата:

**Забележки по процедурата:**

1. На сайта на МОСВ е бил даден срок от един месец преди датата на общественото обсъждане за депозиране на становища, който срок е изтекъл преди провеждането на общественото обсъждане. Посочи, че горният срок е бил недостатъчен за даване на становища и възражения. Много от заинтересованите на практика не могат да се ориентират за какво точно става дума от информацията, която е качена на сайта. Г-н Михов даде пример със себе си, че като жител на Белене има преимуществото да е запознат със съществуващите проекти.

2. Изрази притеснение е, че процедурата е многопластова и разнородна и обединява различни етапи, които водят до объркване. Така например, има две предложения за намаляване на площта (във връзка с ОУП на гр. Белене и за площадката на АЕЦ Белене), както и предложение за включване на нови територии в площта на природния парк. Така има опасност едно предложение да взема превес, а друго да се неглижира.

3. Изработването и приемането на план за управление на природния парк се е случвало по едно и също време с изработването и приемането на ОУП на град Белене. В тази връзка, защо предвижданията на ОУП на град Белене в Плана за управление на природния парк не са били отразени като зона, предвидена за урбанизиране? Тези процедури трябва да са паралелни. Планът за управление е с голяма тежест и ако в него има територия, предназначена за опазване на биоразнообразието, не може да се каже, че тя няма консервационна значимост. В този смисъл, ако тези имоти не са били от значение защо не са били включени в зона за инфраструктура на ПУ. Г-н Михов също така припомни, че WWF са обжалвали процедурата по приемане на плана за управление

6. Според WWF в обявата за общественото обсъждане има противоречие като се твърди, че имотите, предвидени за включване в регулацията на град Белене по ОУП са вече „включени в регулацията на град Белене“. Това е невярно – тези имоти не са урбанизирани, урбанизирането им може да се случи след като се изключат от природния парк. Няма как да се променя предназначението на имоти без да са изключени от ПП.

7. Обосновката на предложението за изключване на имоти от природния парк е недостатъчна, твърде кратка и неубедителна. Не е добре обосновано изключването на толкова много имоти от ПП. Записаното, че се изключват имоти по параграф 4 и че тези територии са застроени не отговаря на истината. Повечето имоти не са застроени. На практика, 95 % от тях представляват зеленчукови градини, ниви, лозя и др., които не са водоснабдени и електрозахранени. Тези имоти са повече от застроените имоти в предложението. Може да се изиска информация от дружествата „ВиК“ и ЧЕЗ. Сред предложените за изключване са имоти има водни площи, рибарници, които са богати на биоразнообразие, вкл. птици, както и растителен вид - щитовидна какичка, включен в червената книга на България. Също така има и ливади и пасища с високо консервационно значение.

Що се отнася до цитираната Екологична оценка на ОУП на гр. Белене в нея няма оценка спрямо режимите и нормите на природен парк „Персина“. В становището на РИОСВ – Плевен, с което е съгласуван ОУП на гр. Белене също няма мотиви, свързани със защитената територия. Процедурата по ЕО е само по отношение Натура 2000.

**Г-н Мирослав Калугеров, МОСВ**: Приемането на ОУП не прави имотите урбанизирани. В ЕО е отбелязано, че се предвижда изключване на територии от природния парк, защото нямат консервационна значимост.

**Г-жа Цветелина Иванова, МОСВ** – Уточни, че има допусната грешка във формулировката на обосновката и че става въпрос за имоти, „предложени с ОУП за включване в регулацията на Белене“, а не „включени в регулацията“.

**Г-жа Таня Петкова, Община Никопол**:

Уточни че с писмо от 10.09.2019 г. община Никопол е внесла в МОСВ становище относно предложените за включване в ПП имоти от землището на с. Лозица. Г-жа Петкова представи становището на Общината по предложените за включване имоти към територията на ПП. Попита защо още през 2012 г., когато е имало такива идеи за увеличаване на площта на ПП в тази посока никой не е уведомил Община Никопол.

Уведоми присъстващите, че във връзка с общественото обсъждане е проведена среща с жителите на село Лозица, като на нея са разгледани всички имоти от предложението – един по един. Не е вярно, че са предложени имоти, представляващи пасища и ливади. В предложението за включване на територии в землището на село Лозица има и ниви. В тази връзка, има ли пречка ниви, които не се обработват, да се почистват и обработват ако бъдат включени в природния парк?

Землищата на град Никопол и село Драгаш войвода, общ. Никопол са били включени в границата на природния парк. Оттогава жителите им имат само пречки. Общинските имоти в природния парк се управляват трудно. Така например, животновъдството е трябвало да се изнесе от регулацията, а от общината не са имали терени, които да им предложат, тъй като общинските имоти са в ПП „Персина“. Животновъдните обекти не могат да излязат от регулация, тъй като извън регулация в природния парк не могат да се отредят нови имоти за такава дейност. Имало е проблем и с общинското депо за битови отпадъци заради това, че е в природен парк.

Заключи, че няма облага за Никопол, за да включват територии в Лозица. Попита как точно този масив е избран да бъде включен в границите на ПП?

Защо след като се предвижда да се изключат територии в община Белене, трябва да се предлагат за включване земи в община Никопол ?

**Г-жа Цветелина Иванова, МОСВ** - Процедурата е на ранен етап, независимо, че е отнело много време, за да се стигне до тук. Законът за защитените територии не предвижда уведомяване на общините за предлаганите промени на предходен етап.

**Г-н Мирослав Калугеров, Директор НСЗП, МОСВ**: Обществено обсъждане е момента, в който институциите могат да вземат отношение.

Отговор по становището на WWF – Законодателството не предвижда срокове за становища и възражения. Едномесечният срок е примерен и може да се удължи. Няма проблем след обществено обсъждане да се представят още становища.

**Г-жа Цветелина Иванова, МОСВ** - В рамките на процедурата са обединени три предложения, на община Белене, на ИАГ и на МЕ. Засегнати са много територии, включително има такива, предложени за включване и изключване в и от Парка. Стана ясно, че има различни гледни точки по отношение развитието на парка. Предложенията са разграничени като отделни точки, за да може всяка от тях да върви независимо и за да не може едно предложение да попречи на процедирането на друго.

**Г-н Борислав Бечев, държавен експерт, МОСВ**: В Екологичната оценка има текстове, които правят връзка с природния парк. Г-н Михов правилно е отбелязал някои особености в своето становище. Към ЕО на ОУП има приложение № 6 Доклад по оценка за съвместимост (ДОС), изготвено от съответните експерти биолози, направили оценка на предложенията на ОУП. Според експертите се засягат предимно нарушени вече територии в непосредствена близост до сега съществуващата регулация, пустеещи или обработваеми земи, пасища и жилищни постройки, без особена консервационна стойност. Естествената крайречна растителност, островите и влажните зони няма да бъдат засегнати при изменението на ОУП. Това е била информацията с която сме разполагали към онзи момент и тя ни е дала основание да започнем процедурата. Сега предстои да се анализира и новата информация.

**Г-н Стоян Михов, WWF България**: Когато в една процедура вървят три процеса те трябва ясно да се разграничат. В обосновката не трябва да пише, че имотите са включени в регулация (това предстои). Чисто формално трябва да се разглеждат нещата в синхронизиран ред. Обосновката не е актуална към момента. Що се отнася до поставения краен срок за становища преди общественото обсъждане, отбеляза, че когато той и неговите колеги видят краен срок, се стараят да го спазват. Подчерта, че едва в рамките на общественото обсъждане е разбрал, че тези становища са поискани от МОСВ с цел подготовка на обсъждането и изясняване на това какви са нагласите на обществеността за целите на срещата. Подчерта, че заинтересованите страни няма как да знаят дали това са добри намерения или законови изисквания.

**Г-н Мирослав Калугеров, МОСВ**: Уточни, че ще допълним обосновката и ще дадем нов срок. Общественото обсъждане е най-ранен етап. Ще бъдат взети предвид всички становища. Целта е да се вземат най-адекватни решения. Ако се наложи ще се направи и второ обществено обсъждане. Ще бъде даден още един месец срок след общественото обсъждане за възражения и становища.

**Г-жа Албена Симеонова, представител на Зелено движение**:

Обърна внимание на г-н Калугеров, че Дирекция „Национална служба за защита на природата“ на МОСВ трябва да работи в посока на разширяване на защитените територии, а не на тяхното намаляване. Обърна внимание, че сдружението подкрепя разширението на ПП. Попита кое е наложило тези територии да се изключат от парка? Обърна внимание, че там се намират римските гърла, има гори и др. Подчерта, че трябва да се преразгледат всички територии, предложени за изключване от ПП.

Попита също защо процедурата е разделена на две ? Загатна, че може би целта на предложените промени е да направи възможно да се продаде площадката на АЕЦ Белене? Попита дали предложението за изключване е в резултат на некадърност и дискретност.

Заинтересова се кога е направена грешката, когато териториите са включени в парка или сега, когато се разглеждат за изключване? Обърна внимание, че става въпрос за 6000 дка.

**Г-н Мирослав Калугеров, МОСВ** – Подчерта, че дава яснота по отношение на законовите изисквания. Защитени територии могат да се обявяват и увеличават по площ само ако в тях е налице предмет на опазване. В тази връзка, посочи, че е хубаво да се увеличава площта на защитените територии, но само, когато има основание за това.

По закон не е задължително площта, която се включва в защитена територия да е равна на тази, която се изключва.

Също така, не е било възможно предварително да осъществят срещи с всички институции и заинтересовани страни.

За всички стана ясно, че това предложение по включване и изключване на територии от ПП трябва да се прецизира и да има доказателства и основания за имотите, които се предвижда да бъдат включени или изключени от парка. Дали прецизирането ще стане имот по имот или на база на група имоти или на цялостно предложение, това е въпрос на техника, на подход. Г-н Калугеров обясни, че няма против ако самите вносителите на предложението направят специален проект за това. Колкото повече информация има толкова по-добре. Тогава се взимат най-правилните решения. Не може да се очаква от държавата в лицето на МОСВ да ходи на терен и да се среща поотделно с всеки от собствениците или заинтересованите страни и тогава да взима решения. Това е предварителна работа, която е свършена на някакъв етап, за съжаление много отдавна във времето, когато екипите изготвили ЕО са били на терен. Не може да гарантира, че те са се срещали с всяка от заинтересованите срани. Отново потвърди, че е изцяло в подкрепа на предложението за прецизиране на предложението, така че то най - ясно да се отразява фактическата обстановка и потвърди необходимостта от факти и доказателства за това, че имотите, предложени за изключване не притежават значимост и съответно че имотите, предложени за включване притежават такава.

Що се отнася до вносителите на предложението за обявяване на ПП това са Сдружение “Зелени Балкани“. Предложението е направено в края на 90-те години. Природният парк е обявен на 4 декември 2000г. Най-вероятно и тогава в предложението са били направени грешки. Още повече, че тогава техниката не предполагаше такъв тип ГИС анализи и т.н. Най - вероятно и самото земеползване е било объркано. Всички знаем какви разминавания има и в кадастъра, който е много по-точна и прецизна система отколкото КВС. Каквото са предложили от Зелени Балкани това съответно е било прието и отразено в заповедта за обявяване на парка. Природният парк е обявен изцяло по искането на Зелени Балкани. Били са проведени съответната комисия и обществено обсъждане.

**Г-жа Албена Симеонова** – отбеляза, че е имало секретност по отношение на имотите на АЕЦ Белене.

**Г-н Мирослав Калугеров, МОСВ** – предложи да се премине към обсъждане на предложението за намаляване на площта на ПП чрез изключване на имотите на АЕЦ по предложение на Министерство на енергетиката.

да де думата на представител от МЕ да представи предложението за изключване на АЕЦ от ПП.

**Г-н Даниел Лесишки, РИОСВ - Плевен** – представи предложението за изключване на АЕЦ Белене. Става въпрос за изключване на един имот от землището на гр. Белене, който представлява промишлена площадка.

**Г-н Мирослав Калугеров, МОСВ** – Площадката на АЕЦ Белене няма консервационна стойност. Площадката на АЕЦ Белене не е трябвало да бъде включвана в ПП при обявяването му. Тя е отредена още през 80-те години. В тази връзка, населените места и селищните образувания не са част от защитените територии. В ЗЗТ е записано, че в границите на защитени територии влизат земи, гори и водни площи. Урбанизираните територии нямат характеристиките на гори, земи и водни площи. Тази площадка не е нито едно от трите и в този смисъл няма място в ПП.

**Г-жа Елена Стефанова, МОСВ** – Направи пояснение относно процедурите за АЕЦ Белене. Промяна на предназначението на имотите на АЕЦ Белене се е случила с Решение на МС- 197 от 31.12.1981 г. и като национален обект за тези имоти не се е дължало обезщетение. Територията на АЕЦ е изключена от горския и земеделския фонд.

Земите са отчуждени и има утвърждаване на площадка за втори АЕЦ.

**Г-жа Албена Симеонова, представител на Зелено движение**: В момента в АЕЦ Белене се строи в нарушение, защото е в природния парк. Как се строи в момента АЕЦ Белене като площадката не е изключена от ПП?

**Г-н Мирослав Калугеров, Директор НСЗП, МОСВ**: Направи пояснение, че е запознат с решението по ОВОС за АЕЦ Белене от 2004г., което е било обжалвано. Решението е влязло в законна сила някъде през 2006-2007г. и не е загубило правно действие. Това е многократно обсъждана тема, която не е предмет на настоящото обсъждане. Когато МОСВ се е произнасяло по инвестиционното предложение заповедта за обявяване на ПП не е забранявала строителство в ПП. ЗЗТ също не забранява строителство в ПП. Тогава не е имало план за управление, който да забрани строителството. В настоящия ПУ имотите, представляващи площадката на АЕЦ Белене са отразени като бяло петно и не са предмет на зониране, което е грешка, но в крайна сметка така е било преценено от изготвителите на ПУ.

**Г-жа Стела Божинова, Директор на ПП „Персина“** – посочи, че площадката на АЕЦ Белене трябва да се изключи от природния парк, тъй като няма природозащитна стойност. Грешка е, че е била включена в природния парк. В парка има и други урбанизирани територии, които също трябва да бъдат изключени. Това са части от поделението и части от затвора.

**Г-н Мирослав Калугеров, МОСВ** – В този ред на мисли не е ли задача на парковата дирекция да поиска изключването на тези територии от парка. Изрази мнение, че наличието на такива територии създава проблеми в управлението и по този начин ДПП „Персина“ не може да изпълнява функциите си.

В тази връзка, г-н Калугеров сподели своето виждане и относно плана за управление на ПП „Персина“. Според него всички проблеми, обсъдени до момента могат да бъдат решени с възлагането на актуализация на плана за управление. Настоящият план за управление на парка е морално остарял. Той е изработен 2006 г., приет е 2016 г. – десет години след като е разработен. Ще бъде действащ още 10 години. Повечето от предвидените в ПУ дейности и проекти вече са изпълнени успешно от ДПП „Персина“. Към момента, управлението на парка не се основава на актуални данни и управленска рамка. В тази връзка посочи, че според него е необходим нов план за управление. От тази гл. точка естественото развитие е да се възложи актуализация на плана за управление. С новия ПУ могат да се направят всички тези оценки и да се види какво е състоянието на всички имоти, имат ли консервационна значимост и т.н. В рамките на една актуализация на ПУ може да се направи оценка и да се провери каква е ситуацията имот по имот, каквото е предложението на г-жа Симеонова. Това е въпрос на някаква целесъобразност

В тази връзка, може би е добре ДПП „Персина“ да проведе съответните разговори с ИАГ и с МЗХГ, за да се потърси някакво финансиране и това нещо да се направи.

**Г-н Стоян Михов, WWF България** – Посочи, че територията на ПП е без аналог, това е територия на която има АЕЦ, затвор и военно поделение. Конкретно по отношение на АЕЦ Белене – уникално е да има АЕЦ в природен парк. Това е грешка при обявяването.

В обосновката за изключване на АЕЦ Белене на сайта на МОСВ липсва представената от г-жа Елена Стефанова по време на общ. обсъждане информация, която приемаме, след като ни запознахте с нея.

**Г-н Мирослав Калугеров, МОСВ**: Посочи, че възможностите за обсъждане според него са изчерпани. Определи още 1 месец срок за получаване на становища и възражения по предложенията за промяна и по проекта на заповед. Уточни, че срокът ще бъде записан в протокола от общественото обсъждане. Посочи, че предстои още много работа и изрази надежда, че всеки със своя принос ще спомогне за извършване на необходимите промени.